Diari Oficial de la Generalitat Valenciana


Sumari del DOGV 544, del 11-03-1987 (1987/808340)

ORDRE de 3 de març de 1987, de la Conselleria de Treball i Seguretat Social, per la qual es convoquen subvencions per a Entitats sense finalitat lucrativa per activitats en 1987.
----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/03/03/(1)/dof/vci/html**

### Dades del document

Número de DOGV
:   544

Data del DOGV
:   11-03-1987

Secció del DOGV
:   DISPOSICIONS GENERALS

Número del document
:   1987/808340


Data del document
:   03-03-1987

Organisme emissor
:   Conselleria de Treball i Seguretat Social

Tipus de document
:   Ordre

Ordre de 3 de març de 1987, de la Conselleria de Treball i Seguretat Social, per la qual es convoquen subvencions per a entitats sense finalitat lucrativa per activitats en 1987.  
L'Estatut d'Autonomia de la Comunitat Valenciana estableix en l'Article 31 la competència exclusiva de la Generalitat Valenciana en matèria de protecció i ajuda als grups o sectors mancats de protecció especial, competències assignades a la Conselleria de Treball i Seguretat Social, la qual disposa, en la seua estructura orgànica, en diverses esferes d'acció, dels Organs d'execució dels plans i les actuacions previstos per la Conselleria en aquesta matèria concreta.   
Malgrat això, la finalitat perseguida per la Generalitat Valenciana no s'esgota exclusivament en la utilització dels mitjans propis de què disposa, sinó que, a fi de motivar l'activitat de la societat potencia els recursos privats a través de diversos estímuls, i en funció d'això, ha jutjat oportú de convocar subvencions per a aquelles Entitats que, sense tenir una finalitat lucrativa en llurs objectius, contemplen dins llurs activitats aquelles que, en l'àmbit d'actuació de la Conselleria de Treball i Seguretat Social, puguen suposar un benefici per a la societat en general, tot excloent-ne conseqüentment les que per llurs activitats poguen correspondre a altra Conselleria.   
En atenció d'aquests motius, i fent ús de les facultats que em confereixen la Llei 5/1983, de 30 de desembre, de Govern Valencià (DOGV de 30 de desembre), i el Decret 192/1985, de 9 de desembre, del Consell de la Generalitat Valenciana (DOGV de 20 de gener de 1986).   
ORDENE:  
Article primer  
Es convoquen subvencions per a l'any 1987 per un import total de cinc milions nou-centes mil pessetes, a les quals podran concórrer totes aquelles Entitats que no perseguesquen una finalitat lucrativa en llurs activitats.   
Podran ser objecte de subvenció aquelles activitats que perseguesquen una finalitat d'interés social dins l'àmbit d'actuació de la Conselleria de Treball i Seguretat Social.   
Article segon  
Les Entitats que vulguen concórrer a aquesta Convocatòria hauran d'aportar els documents següents:   
a) Sol·licitud en forma d'instància on s'identifique l'Entitat sol·licitant així com l'activitat o activitats a desenvolupar i la quantia de la subvenció sol·licitada.   
b) Documents fefaents que justifiquen la capacitat jurídica i d'obrar, respectivament, de l'Entitat sol·licitant i de la persona que comparega en el seu nom..   
c) Documentació que justifique estar al corrent de les obligacions tributàries i de Seguretat Social.   
d) Programa detallat d'activitats, expressant-ne el cost per partides.   
e) Designació d'Entitat Bancària i nombre de compte a efectes de l'import de la subvenció concedida.   
Article tercer  
Les sol·licituds es dirigiran a l'Hble. Sr. Conseller de Treball i Seguretat Social, essent presentades, amb la documentació requerida, davant la Secretaria General de la Conselleria, la qual examinarà la documentació rebuda, efectuant els requeriments que calguen, si pertocava, i formulant les consegüents propostes de resolució.   
Article quart  
La Conselleria de Treball i Seguretat Social dictarà Resolució accedint-ne en tot o en part, o denegant les subvencions sol·licitades, de les quals notificarà els interessats.   
Article cinqué  
Concedida, en tot o en part, la subvenció sol·licitada, s'abonarà el 50% en el moment de la notificació de la Resolució favorable, lliurant-se el restant 50% una vegada justificat per l'Entitat un import total o superior al concedit per la Conselleria de Treball i Seguretat Social.   
Article sisé  
La concessió de les subvencions regulades per aquesta Ordre serà incompatible amb la percepció d'altres subvencions destinades a atendre les mateixes necessitats, per part d'aquesta Conselleria o de qualsevol altre Organisme públic.   
Article seté  
Les subvencions convocades seran abonades a càrrec de la partida pressupostària 76.31.03.303.1.015.6 i sempre fins el límit total fixat en l'article primer d'aquesta Ordre.   
DISPOSICIONS FINALS  
Primera  
S'autoritza la Secretaria General de la Conselleria a fi de dictar totes aquelles instruccions necessàries per tal d'aplicar el que disposa aquesta Ordre.   
Segona  
Aquesta Ordre vigirà des de l'1 de gener fins al 31 desembre de 1987.   
València, 3 de març de 1987.   
El Conseller de Treball i Seguretat Social,   
MIQUEL DOMENECH I PASTOR


Còpia Permalink ELI